**A büntetés-végrehajtás országos parancsnokának  
13/2014. (V.20.) OP**

***s z a k u t a s í t á s a***

***a büntetés-végrehajtási szervezet rejtjelszabályzata kiadásáról***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel a minősített adat védelméről szóló 2009. évi CLV. törvényre, a minősített adat elektronikus biztonságának, valamint a rejtjeltevékenység engedélyezésének és hatósági felügyeletének részletes szabályairól szóló 161/2010. (V.6.) Korm. rendeletre és a Nemzeti Biztonsági Felügyelet működésének, valamint a minősített adat kezelésének rendjéről szóló 90/2010. (III.26.) Korm. rendeletre - az alábbi szakutasítást adom ki.

1.  A szakutasítás mellékleteként kiadom a büntetés-végrehajtási szervezet rejtjelszabályzatát.

2.  Jelen szakutasítás a kiadása napján lép hatályba és visszavonásig érvényes.

**Csóti András bv.vezérőrnagy**országos parancsnok

*Melléklet*

Ikt. szám: R/1/1/2014.

**A  
büntetés-végrehajtási szervezet**

**REJTJELSZABÁLYZATA**

**A rejtjelszabályzat tartalma:**

Bevezető  
I. Általános rendelkezések  
II. A rejtjeltevékenység tartalma és szervezete  
III. Személyi biztonság  
IV. Fizikai biztonság  
V. Adminisztratív biztonság  
VI. Rejtjelző eszközök szállítása, javítása  
VII. A rejtjeltevékenység ellenőrzése  
VIII. Eljárás a rejtjelbiztonság veszélyeztetése esetén   
IX. Záró rendelkezések

**Bevezető**

**A rejtjeltevékenység szabályozási rendszerének hierarchiája a következő:**

1.  A legfelső szintet a minősített adat védelméről szóló 2009. évi CLV. törvény képviseli.

2.  A következő szintet a törvény végrehajtására kiadott két kormányrendelet alkotja.

* + A 161/2010. (V.6.) Korm. rendelet a minősített adat elektronikus biztonságának, valamint a rejtjeltevékenység engedélyezésének és hatósági felügyeletének részletes szabályait, a rejtjeltevékenységhez kapcsolódó eljárások és fogalmak definícióit adja meg.
  + A 90/2010.(III.26.) Korm. rendelet a Nemzeti Biztonsági Felügyelet működésének, valamint a minősített adat kezelésének rendjét szabályozza.

3.  A büntetés-végrehajtási szervezet Szervezeti és Működési Szabályzata, Iratkezelési Szabályzata és a minősített adatainak Biztonsági Szabályzata és Rejtjelszabályzata.

**I. Általános rendelkezések**

**1.  A szabályzat célja**

A büntetés-végrehajtási szervezet rejtjelszabályzatának (a továbbiakban: Rejtjelszabályzat) célja a központi rejtjelfelügyelet (továbbiakban: rejtjelfelügyelet) illetékességi körébe tartozó rejtjelző rendszerek rejtjelbiztonságának biztosítása.

**2.  Rejtjelbiztonság:**

A rejtjelbiztonság a rejtjelanyagokra vonatkozó biztonsági (beleértve a személyi, fizikai, adminisztratív és kompromittáló kisugárzás elleni védelem) intézkedések alkalmazása, amely célja a minősített adatok megszerzése elleni védelem biztosítása. A rejtjelbiztonság függ az egyes rejtjelző rendszerek működtetési előírásaiknak megfelelő alkalmazásától és a rejtjelszabályzatban meghatározott eljárási követelményektől.

**2.1  A rejtjelbiztonság megvalósítása**

2.1.1  A rejtjelanyagokkal foglalkozó személy felelős a rejtjelbiztonság megvalósításáért és biztosításáért.

2.1.2  A rejtjelbiztonság megvalósításának legfontosabb követelményei:

* 1. a rejtjeltevékenységet folytató személyek személyi biztonsági követelményeknek való megfelelősége,
  2. a rejtjelanyagok fizikai biztonsága,
  3. a rejtjelanyagok adminisztratív biztonsága,
  4. a rejtjelző eszközök kompromittáló kisugárzás elleni védelem előírásainak megfelelő telepítése,
  5. a rejtjelző eszközök működtetési szabályzat előírásainak megfelelő működtetése,
  6. a rejtjelző eszközöket működtető személyzet megfelelő felkészültsége és gyakorlati jártassága,
  7. a rejtjeltevékenységet folytató személyek információbiztonsági tudatossága.

2.1.3  A Rejtjelszabályzat célja, meghatározni a büntetés-végrehajtási szervezet rejtjelfelügyelői hatáskörét, szervezeti és működési rendjét, valamint a szervezet rejtjelanyagaira vonatkozó biztonsági előírásokat, követelményeket.

2.1.4  A büntetés-végrehajtási szervezet Rejtjelszabályzata a minősített adat védelméről szóló 2009. évi CLV. törvény (továbbiakban: Mavtv.), a minősített adat elektronikus biztonságának, valamint a rejtjeltevékenység engedélyezésének és hatósági felügyeletének részletes szabályairól szóló 161/2010. (V.6.) Korm. rendelet (a továbbiakban: R1.), a Nemzeti Biztonsági Felügyelet működésének, valamint a minősített adat kezelésének rendjéről szóló 90/2010.(III.26.) Korm. rendelet (a továbbiakban: R2.), továbbá a büntetés-végrehajtási szervezet Szervezeti és Működési Szabályzatának és a Büntetés-végrehajtás minősített adatainak biztonsági szabályzatának hatálya alatt álló személyek számára meghatározza:

* 1. a szervezet rejtjeltevékenységének jellegét és a rejtjeltevékenység általános szabályait,
  2. a rejtjeltevékenység szervezeti rendjét, a végrehajtás személyi és tárgyi feltételeit, jogosultságokat és felelősségi köröket,
  3. a rejtjeltevékenység személyi, fizikai és adminisztratív biztonságával (a rejtjelbiztonsággal) kapcsolatos helyi követelményeket,
  4. a rejtjelanyagok szállítására és javítására vonatkozó követelményeket,
  5. a rejtjeltevékenységgel kapcsolatos minősített adat, valamint a rejtjelbiztonság megsértése, vagy sérülése esetén követendő eljárásokat.

2.1.5  A rejtjelanyagok (rejtjelző eszközök, kulcsanyagok és dokumentumok) veszély- és vészhelyzetekben történő védelmére vonatkozó követelményeket és szabályokat a rejtjelző szerv vészhelyzeti tervében kell rögzíteni.

**3.  A szabályzat hatálya**

Jelen szabályzat hatálya kiterjed a büntetés-végrehajtási szervezet rejtjeltevékenységet folytató szerveire, személyi állományára, rejtjelanyagaira és rejtjeltevékenységére.

**4.  Értelmező rendelkezések**

*4.1****kapcsolati terv****: a rejtjel rendszert leíró rendszertechnológiai vázlat, kapcsolódási rajz vagy ábra a helyi és távoli hálózati kapcsolatok bemutatására*

*4.2****kezelési utasítás****: a rejtjelző eszköz működtetését leíró dokumentum.*

*4.3****kezelői engedély****: a rejtjelző eszköz biztonságos üzemeltetéséhez szükséges elméleti és gyakorlati ismereteket nyújtó tanfolyam elvégzését és az azt követő sikeres vizsgát igazoló vizsgabizonyítvány alapján a rejtjelfelügyelő által kiállított felhatalmazás, amely rögzíti, hogy az engedély birtokosa milyen rejtjelző eszközöket üzemeltethet.*

*4.4****működtetési szabályzat****: a rejtjelző eszközre vonatkozó eszköz-specifikus működtetési követelményeket és eljárásrendeket rögzítő dokumentum.*

*4.5****rejtjelanyag****:*

* 1. *a rejtjelzés céljára szolgáló gépek, berendezések, számítástechnikai és egyéb eszközök,*
  2. *rejtjelkulcsok,*
  3. *rejtjelző eszközök speciális tartozékai és alkatrészei,*
  4. *más rendeltetésű eszközök rejtjelzést megvalósító részegységei,*
  5. *más rendeltetésű számítástechnikai eszközök, amennyiben rejtjelző programot működtetnek vagy a rejtjelzés folyamatát szolgáló adatokhoz hozzáférhetnek, vagy ilyen adatot tartalmaznak,*
  6. *a rejtjelző eszközökről, módszerekről, eljárásokról készített dokumentációk,*

*4.6****rejtjelfelügyelő****: a biztonsági vezető felügyelete mellett a rejtjeltevékenység alkalmazási területén a rejtjeltevékenység személyi, fizikai, adminisztratív, valamint a rejtjelbiztonsági követelményeinek érvényesüléséért felelős személy,*

*4.7****rejtjel-hozzáférési engedély****: az állami vagy közfeladat végrehajtása érdekében a rejtjeltevékenységgel összefüggő munkakörbe történő kinevezésre jogosult vezető által az előírt szintű nemzetbiztonsági ellenőrzés eredményeként kockázatmentességet igazoló biztonsági szakvélemény alapján adott írásbeli felhatalmazás, amely rögzíti, hogy az engedély birtokosa milyen rejtjelanyaghoz férhet hozzá.*

*4.8****rejtjelszabályzat****: a minősített adatot kezelő szerv vezetője által kiadott belső rendelkezés, amely a rejtjeltevékenység általános szabályozására szolgál, valamint meghatározza a rejtjelanyag szállítására és tárolására vonatkozó követelményeket.*

*4.9****rejtjeltevékenység****: a rejtjelzés, valamint az azzal összefüggő rejtjelző eszköz üzemeltetésével kapcsolatos ügyvitel, felkészítés és továbbképzés, illetve a felsoroltak biztonságához közvetlenül kötődő feladatok ellátása.*

*4.10****rejtjelzés****: minden olyan tevékenység, eljárás, amelynek során valamely minősített adatot abból a célból alakítanak át, hogy annak eredeti állapota a megismerésére illetéktelenek számára rejtve maradjon és ennek következtében a minősített adat minősítés nélküliként kezelhető legyen, valamint a rejtjelzett adat eredeti állapotba történő visszaállítása.*

*4.11****rejtjelző****: a rejtjelfelügyelő irányítása mellett a rejtjeltevékenység végrehajtásáért felelős személy.*

*4.12****rendszerengedély****: a minősített adatot kezelő szerv által üzemeltetett rendszer üzemeltetésére, módosítására, valamint rendszerek összekapcsolására a Nemzeti Biztonsági Felügyelet (a továbbiakban: NBF) által lefolytatott engedélyezési eljárást követően kiadott határozat, amely meghatározza a rendszer által kezelhető minősített adat legmagasabb minősítési szintjét, valamint a kérelmező szervezet számára meghatározott rendszerben és telepítési helyen engedélyezi a kérelemben azonosított rejtjelző eszköz működtetését,*

*4.13****rendszeresítési engedély****: az NBF által lefolytatott engedélyezési eljárást követően kiadott határozat, amely rögzíti a kérelemben azonosított típusú és verziójú rejtjelző eszköz rendeltetését és meghatározza az azon rejtjelezhető minősített adat legmagasabb minősítési szintjét,*

**II.  A rejtjeltevékenység tartalma és szervezete**

**5.  A büntetés-végrehajtási szervezet rejtjeltevékenységének tartalma:**

1. rejtjelzés - a rejtjelzési kötelezettség alá eső minősített adatok rejtjeles védelmét biztosító rejtjelző eszközök és eljárások alkalmazása
2. a rejtjelanyagok nyilvántartása.

**6.  A rejtjeltevékenység szervezete**

6.1  A büntetés-végrehajtási szervezet rejtjelfelügyeleti tevékenységét a büntetés-végrehajtás országos parancsnoka által kijelölt rejtjelfelügyelő irányítja a jelen szabályzat II. fejezetében rögzített szervezeti, személyi és tárgyi hatály szerint. A rejtjelfelügyelőt helyettesítő személyt az országos parancsnok jelöli ki.

6.2  A rejtjelzők, a rejtjeltevékenységet folytató büntetés-végrehajtási szervek biztonsági vezetői mellé rendelt, az intézetek vezetői által kijelölésre javasolt személyek, akiket a rejtjelfelügyelő útján, az országos parancsnok jelöl ki a rejtjelzői feladatok ellátására. A BVOP kezelőpontja esetében a rejtjelzői feladatokat a Budapesti Fegyház és Börtön vezetője által kijelölésre javasolt, és a rejtjelfelügyelő útján, az országos parancsnok által kijelölt személy látja el. A kijelölt rejtjelzők helyettesítését az országos parancsnok által kijelölt rejtjelzők végzik.

***7.  A rejtjeltevékenység irányítása és felügyelete***

**7.1  Az országos parancsnok**

Az országos parancsnok rejtjeltevékenységgel kapcsolatos feladatai:

* 1. megállapítja a szerv rejtjeltevékenységének szabályait, tartalmát, szervezeti rendjét, terjedelmét, rejtjeles kapcsolatait és az NBF egyetértésével kiadja a rejtjelszabályzatot, (R1 6.§ (2) bekezdés a) pont)
  2. biztosítja a rejtjeltevékenység szervezeti, személyi, tárgyi és biztonsági feltételeit, (R1 6.§ (2) bekezdés b) pont)
  3. kijelöli a rejtjeltevékenység biztonságáért felelős személyeket, így a rejtjelfelügyelőt, vagy a rejtjelfelügyelet vezetőjét és munkatársait, a rejtjelzőt, valamint helyettesítőiket, (R1 6.§ (2) bekezdés c) pont és a 7.§ 2 pont)
  4. kiadja a rejtjeltevékenységre vonatkozó rejtjel-hozzáférési engedélyeket. (R1 6.§ (2) bekezdés d) pont)

**7.2  A biztonsági vezető**

A BVOP és a rejtjeltevékenységet folytató büntetés-végrehajtási szervek biztonsági vezetőinek rejtjeltevékenységgel kapcsolatos feladatai:

* 1. a BVOP biztonsági vezető útján kezdeményezi az elektronikus biztonsághoz és a rejtjeltevékenységhez előírt engedélyek beszerzését és gondoskodik azok nyilvántartásáról (R1 8. § a) pont),
  2. a rejtjeltevékenységet folytató büntetés-végrehajtási szervek biztonsági vezetője minden év január 31-ig tájékoztatja a BVOP biztonsági vezetőjét a büntetés-végrehajtási szerv rejtjeltevékenységéről, a BVOP biztonsági vezetője által megadott szempontok alapján,
  3. a BVOP biztonsági vezetője minden év február 28-áig tájékoztatja az NBF-et a szervezet rejtjeltevékenységéről, az NBF által megadott szempontok alapján (R1 8. § d) pont),
  4. a BVOP biztonsági vezetője irányítja a rejtjelfelügyelőt, távollétében a rejtjelfelügyelőt helyettesítő rejtjelzőket (R1 8. § e) pont),
  5. gondoskodik arról, hogy a rejtjeltevékenységgel kapcsolatos, védelem alá eső információkat csak azok a személyek ismerhessék meg, akiknek a munkájához az feltétlenül szükséges, és arra a megfelelő engedélyekkel rendelkeznek (R1 8. § f) pont),

**7.3  Rejtjelfelügyelő**

7.3.1  A rejtjelfelügyelő ellátja a rejtjeltevékenységet folytató büntetés-végrehajtási szervek rejtjeltevékenységével kapcsolatos irányítási és felügyeleti feladatokat.

7.3.2  A rejtjelfelügyelő felelős a rejtjelanyagok központi rejtjelelosztó hatóságoktól történő átvételéért, nyilvántartásáért, tárolásáért, valamint az ehhez szükséges rendszer kiépítéséért, továbbá az arra vonatkozó biztonsági intézkedések betartásáért, és betartatásáért.

7.3.3  A Rejtjelfelügyelő feladatai:

* 1. tervezi és szervezi a szervezet rejtjeltevékenységét és a rejtjeltevékenység végzéséhez szükséges személyi, fizikai, adminisztratív biztonsági és a kompromittáló kisugárzás elleni védelem követelményeinek megfelelő feltételek biztosítását,
  2. gondoskodik a rejtjelző szerv részére meghatározott rejtjeles kapcsolatok vázlatainak naprakészen tartásáról,
  3. állást foglal rejtjelszakmai és rejtjelbiztonsági kérdésekben,
  4. állást foglal a jelen Rejtjelszabályzatban nem szabályozott rejtjeltevékenységgel kapcsolatos kérdésekben,
  5. figyelemmel kíséri a rejtjeltevékenységgel összefüggő szabályozási és technikai változásokat, szükség esetén a szervezet rejtjeltevékenységével összefüggő változtatásokat kezdeményez,
  6. gondoskodik az engedélyezett rejtjelző eszközök telepítéséről, rendeltetésszerű és üzembiztos működtetéséről, szükség szerinti karbantartásáról és javíttatásáról,
  7. gondoskodik a szükséges rejtjelkulcsok beszerzéséről, elosztásáról, nyilvántartásáról,
  8. nyilvántartja és őrzi a "Rejtjel-hozzáférési engedély"-eket, szükség esetén kezdeményezi hosszabbításukat, illetve visszavonásukat,
  9. megszervezi a rejtjelző eszközök alkalmazásához előírt tanfolyamok és vizsgák lebonyolítását, kiállítja és őrzi a "Kezelői engedély"-eket,
  10. rendszeresen ellenőrzi a szervezet rejtjeltevékenységére vonatkozó szabályok betartását, ellenőrzésének eredményéről tájékoztatja a biztonsági vezetőt és az érintett szervezeti egység vezetőjét,
  11. a rejtjelbiztonság veszélyeztetése esetén, annak tudomására jutását követően azonnal értesíti a BVOP biztonsági vezetőjét, aki biztonság helyreállítása érdekében szükséges azonnali intézkedések megtétele mellett, haladéktalanul tájékoztatja az NBF-et.
  12. részt vesz az alárendeltségébe tartozó rejtjelző szolgálatoknak az NBF által történő ellenőrzésében,
  13. kapcsolatot tart a biztonsági vezetővel, évente az NBF által meghatározott szempontok szerint elkészíti a szervezet rejtjeltevékenységéről szóló beszámolót,
  14. a rejtjeltevékenység koordinálása érdekében szükség szerint - a biztonsági vezető tájékoztatása mellett - kapcsolatot tart más kormányzati szervek rejtjelfelügyelőivel, illetve rejtjelfelügyeleteivel,
  15. véleményezi a rejtjeltevékenységgel érintett munkakörök betöltésére tervezett személyek megbízását, kinevezését,
  16. előkészíti, szakmai tanácsokkal segíti a biztonsági vezető és a szerv vezetőjének rejtjeltevékenységgel kapcsolatos döntéseit,
  17. szervezi és tervezi a rejtjelanyagok vészhelyzeti tervének elkészítését, gondoskodik a vészhelyzeti tervben foglalt feladatok gyakorlásáról.

***8.  Rejtjelző eszközök működtetése és biztonsági felügyelete***

**8.1  Rejtjelző**

A rejtjelző feladatai:

* 1. működteti és a rejtjelző eszköz működtetési szabályzatában foglalt biztonsági előírások betartásával üzemelteti a rejtjelző eszközöket,
  2. ellátja a rejtjeltevékenységgel kapcsolatban számára meghatározott adatkezelési, eszköz nyilvántartási feladatokat,
  3. rejtjelző eszközt adminisztrációs üzemmódban működteti, végrehajtja a kulcsok és jelszavak előírt váltásait és ellenőrzi az eseménynapló tartalmát, dokumentálja a végrehajtott feladatokat és ellenőrzéseket,
  4. végzi a rejtjelző eszköz használatára kijelölt személyek (felhasználók, egyéb felhasználók) kiképzését, dokumentálja azok felkészítését és folyamatosan figyelemmel kíséri, ellenőrzi a rejtjelző eszköz kezelésével kapcsolatos tevékenységüket
  5. végzi a rejtjeltevékenységgel kapcsolatban részére meghatározott TÜK feladatokat,
  6. őrzi és felügyeli a részére átadott rejtjelanyagokat, a rejtjelző eszközöket, azok tartozékait, a rejtjelkulcsokat és dokumentációt.
  7. részt vesz a rejtjeltevékenységgel összefüggő kiképzéseken, továbbképzéseken és teljesíti az számára előírt vizsgakötelezettségeket,
  8. részt vesz a rejtjelzői munkahely kialakításában és a rejtjelző eszközök telepítésében,
  9. közreműködik a rejtjelző eszközök üzemképességének biztosításában, értesíti a rejtjelfelügyelőt a rejtjelző eszközök meghibásodásáról és az időszakos karbantartások esedékességéről,
  10. a rejtjeltevékenység zavartalanságának biztosítása érdekében folyamatosan kapcsolatot tart a rejtjelfelügyelővel, /P>
  11. rejtjelbiztonság veszélyeztetése esetén haladéktalanul értesíti a rejtjelfelügyelőt, szükség esetén szünetelteti a rejtjelző eszköz működtetését.
  12. végrehajtja a rejtjeltevékenységgel kapcsolatos egyéb, eseti feladatokat.
  13. részt vesz a rejtjelző szerv vészhelyzeti tervében meghatározott gyakorlási feladatokban.

**9.  Rejtjelző eszközök telepítésének szabályai**

***9.1  A rendszerengedély:***

9.1.1  A rendszerengedélyre vonatkozó jogi szabályozás az R1 43.§ (1)-(5) bekezdései, a 44.§ (1) és (2) bekezdései, valamit a 47. § (1) és (2) bekezdései tartalmazzák.

9.1.2  Rendszert létesíteni, üzemeltetni, működését meghosszabbítani, rendszereket összekapcsolni, megszüntetni, engedélyezett rendszeren az elektronikus biztonságot érintő módosítást végrehajtani az NBF által kiadott rendszerengedéllyel lehet. (R1 43.§ (1) bekezdés)

9.1.3  A rendszerengedély iránti kérelmet a minősített adatot elektronikus rendszeren kezelő szerv biztonsági vezetője - a rendszerre vonatkozó biztonsági dokumentáció csatolásával - írásban a BVOP rejtjelfelügyelője útján a BVOP biztonsági vezetője nyújtja be az NBF-nek (R1 43.§ (2) és (3) bekezdései).

9.1.4  Amennyiben a rendszerengedély iránti kérelem rejtjeltevékenységgel kapcsolatos engedélyezést is magába foglal, a rendszerengedély iránti kérelem a következőket tartalmazza (R1 47.§ (1) bekezdés):

* 1. a telepíteni tervezett rejtjelző eszköz nevét, típusát, verziószámát és mennyiségét,
  2. a rendszer elvi vázát, elemeit,
  3. a rejtjelző eszköz tervezett telepítési helyének pontos meghatározását,
  4. a rejtjelző eszköz használatával kapcsolatos szervezeti, személyi és adminisztratív feltételek teljesülésére vonatkozó adatokat, nyilatkozatokat,
  5. a rejtjelző eszköz alkalmazásához előírt biztonsági feltételek meglétének igazolására szolgáló dokumentációt, a rejtjelzésre szolgáló helyiség alaprajzát, a helyiséget védő biztonsági rendszer leírását,
  6. amennyiben a rejtjelző eszköz telepítéséhez külső segítséget kívánnak igénybe venni, a közreműködő természetes személyazonosító adatait.

9.1.5  A rejtjelző eszköz működtetési feltételeit megváltoztatni, vagy módosítani a NBF által kiadott rendszerengedéllyel lehet (R1 43.§ (1) bekezdés).

9.1.6  A rejtjeltevékenységet folytató büntetés-végrehajtási szerv az állandó telepítésű rejtjelző eszköz áthelyezése előtt a BVOP biztonsági vezetője útján a tervezett változtatásról tájékoztatja az NBF-et. Amennyiben a rejtjelző eszköz biztonsága megköveteli, vagy működtetési szabályzata és kezelési utasítása előírja, a rejtjelfelügyelő egyetértésével a biztonsági vezető új rendszerengedélyt kér (R1 23.§ (2) bekezdése).

9.1.7  A rejtjelző eszközök kezelésének, nyilvántartásának, tárolásának, szállításának, javíttatásának részletes szabályait az NBF által kiadott működtetési szabályzat tartalmazza. (R1 24.§. (1) bekezdés)

***9.2  A rejtjelző eszközök telepítése:***

9.2.1  Rejtjelző eszközök és a rejtjelző eszközhöz kapcsolódó kommunikációs és informatikai eszközök telepítési helyét a rejtjelző eszköz működtetési szabályzatában meghatározott biztonsági védőtávolságok és a TEMPEST zónázási követelmények figyelembevételével kell meghatározni.

9.2.2  A rejtjelző eszköz telepítésének előkészítése és a végrehajtás felügyelete a rejtjelfelügyelő feladata. A telepítéshez - a NBF előzetes hozzájárulása alapján - igénybe veheti a rejtjelző eszköz gyártójának segítségét.

9.2.3  Rejtjelző eszköz telepítését az adott rejtjelző eszközre érvényes kezelői engedéllyel rendelkező személy végezheti.

9.2.4  A rejtjelző eszköz telepítéséről jegyzőkönyvet kell felvenni, amelynek első példányát a BVOP biztonsági vezetője küldi meg az NBF-nek, a második példányát a rejtjelfelügyelő őrzi.   
Rejtjelző eszköz csak a rendszerengedélyben meghatározott és a telepítési jegyzőkönyvben rögzített helyen működtethető.

**III. Személyi biztonság**

10.  A rejtjelanyaghoz az a személy férhet hozzá, aki a rejtjelanyagokhoz történő hozzáféréshez rejtjel-hozzáférési engedéllyel rendelkezik. (R1 18. § (1) bekezdés).

11.  Rejtjel-hozzáférési engedélyt az kaphat, akinek munkaköri feladatai ellátásához a rejtjeltevékenységgel kapcsolatos ismeretek birtoklása feltétlenül szükséges (R1 18. § (2) bekezdés).

12.  A rejtjeltevékenységgel kapcsolatos munkakörbe kinevezésre jogosult vezető a rejtjel-hozzáférési engedélyben feltünteti azokat a tárgyköröket, valamint meghatározott rejtjelanyagokat, amelyekre az engedély vonatkozik. Amennyiben a felhasználás feltételei megszűnnek, a kinevezésre jogosult vezető az engedélyt haladéktalanul visszavonja (R. 19. §).

13.  A rejtjeltevékenységgel kapcsolatos adatokat rejtjel-hozzáférési engedély nélkül is megismerhetik:

* 1. a köztársasági elnök,
  2. a miniszterelnök,
  3. az Alkotmánybíróság tagjai,
  4. az Országgyűlés elnöke,
  5. a Legfelsőbb Bíróság elnöke, az Országos Igazságszolgáltatási Tanács elnöke,
  6. a legfőbb ügyész,
  7. az országgyűlési biztos,
  8. a minősített adatot elektronikus rendszeren kezelő szerv vezetője,
  9. a minősített adatot elektronikus rendszeren kezelő szerv vezetője által kinevezett biztonsági vezető.

14.  Rejtjeltevékenységgel kapcsolatos ismeretek birtokába az a személy kerülhet, illetve rejtjelanyagokhoz az a személy férhet hozzá, aki:

* 1. az előírt szintű nemzetbiztonsági ellenőrzés eredményeként kockázatmentességet igazoló szakvélemény, a felhasználni kívánt adat minősítési szintjének megfelelő, érvényes "Személyi biztonsági tanúsítvány"-nyal rendelkezik,
  2. "Titoktartási nyilatkozat"-ot tett,
  3. érvényes "Felhasználói engedély"-lyel rendelkezik,
  4. számára a rejtjeltevékenységgel összefüggő munkakörbe történő kinevezésre jogosult vezető a szükséges ismeret alapján "Rejtjel-hozzáférési engedély"-t állított ki.

15.  Rejtjelző eszközt az a személy működtethet, aki:

* 1. a feladat biztonságos ellátásához szükséges személyi biztonsági követelményeknek megfelel, és a rejtjelfelügyelet a megbízással egyetért,
  2. a szükséges ismeret alapján munkaköri feladatainak ellátásához és a rejtjelanyagokhoz történő hozzáféréshez érvényes "Rejtjel-hozzáférési engedély"-lyel rendelkezik,
  3. az általa üzemeltetendő rejtjelző eszköz biztonsági dokumentációjában előírt speciális követelményeknek megfelel, az általa üzemeltetendő rejtjelző eszköz biztonságos üzemeltetéséhez szükséges elméleti és gyakorlati ismereteket nyújtó tanfolyamot elvégezte, a tanfolyam anyagából sikeres vizsgát tett, valamint számára a rejtjelfelügyelő "Kezelői engedély"-t adott ki.

**IV. Fizikai biztonság**

16.  A rejtjeltevékenységgel kapcsolatos fizikai biztonsági követelményeket az akkreditáció lefolytatását követően a NBF által kiadott adatkezelési engedély és a minősített adatok védelmével összefüggő jogszabályok, rendeletek és normatív utasítások alapozzák meg (Biztonsági Szabályzat). A minősített adatok fizikai biztonságára vonatkozó követelmények olyan módon alkalmazhatók a rejtjelanyagokra, ha további kiegészítő felügyeleti intézkedések nem szükségesek a jogosulatlan hozzáférések megakadályozására és segíthetik az ellenséges kriptoanalízis megakadályozását és megfelelő ismereteket szolgáltatnának a kriptográfiai módszerekről és eljárásokról.

17.  Specifikus védelmi intézkedéseket kell foganatosítani a rejtjelző eszközökhöz történő jogosulatlan hozzáférések lehetőségének kizárásának és felnyitásuk hatástalanná tételének érdekében.

A fizikai biztonsági intézkedések megvalósítása, a rejtjelanyagok maximális védelmét biztosítja, a gyártásuk pillanatától egészen megsemmisítésükig.   
A minősített rejtjelanyagot az alábbiak figyelembe vételével kell védeni a kompromittálódástól, az eltulajdonítástól, a betekintéstől vagy lefényképezésétől:

* 1. A kezeléssel kapcsolatos szükséges ismeret elvének érvényesítésével minden érintett részéről.
  2. A használaton kívül helyezett rejtjelanyagok megfelelő tárolásával.

***18.  Általános fizikai biztonsági követelmények***

18.1  Rejtjelző eszköz csak a rendszerengedélyben meghatározott módon telepíthető. (R1. 23.§ (1) bekezdése).

18.2  A rejtjelző eszköz alkalmazása (tárolás, őrzés) kizárólag az NBF hatósági adatkezelési engedéllyel rendelkező biztonsági területen belül végezhető.

18.3  A rejtjelző eszközök működtetésének, őrzésének, szállításának, javításának, az azokkal folytatott rejtjelző munka ellátásának biztonsági követelményeit a rejtjeltevékenységre vonatkozó biztonsági dokumentáció tartalmazza. A rejtjelző eszközhöz kiadott speciális biztonsági követelményeket az eszközhöz kiadott működtetési szabályzat tartalmazza. (R1. 24.(1) bekezdése).

18.4  A rejtjeltevékenységet folytató szerv a rejtelző eszközök, módszerek üzemeltetésével, tárolásával, kapcsolatos elemeihez felügyelet nélkül kizárólag olyan személy férhessen hozzá, akinek a munkaköre ellátásához az feltétlenül szükséges, más személy hozzáférését korlátozza, még akkor is, ha rendelkezik a megfelelő szintű személy biztonsági tanúsítvánnyal.(R1. 24.§ (2) bekezdése).

18.5  A rendszerre vonatkozó fizikai biztonsági követelményeket a R1. 22. §-a tartalmazza.  
Az R1. 22.§ (3) bekezdése alapján "Bizalmas" és ennél magasabb minősítési szintű adatot elektronikusan kezelő rendszerben működtetett rejtjelző eszköz csak az adatkezelési engedéllyel rendelkező, II. osztályú biztonsági területen telepíthető.

18.6  A rejtjeltevékenység végzésére szolgáló biztonsági területet olyan módon kell kialakítani, hogy kizárja a rejtjelanyagokhoz történő illetéktelen hozzáférés, vagy jogosulatlan megismerés lehetőségét.

18.7  A biztonsági területre történő be- és kilépés ellenőrzött módon történhet.

18.8  A rejtjeltevékenység végzésére szolgáló új munkahely kialakítása, vagy a meglévő és jóváhagyott biztonsági terület átalakítása a rejtjeltevékenységet folytató büntetés-végrehajtási szerv biztonsági vezetőjének kezdeményezésére, a BVOP biztonsági vezetője engedélyezteti az NBF-el. A BVOP biztonsági területén, kezelőpontján új munkahely kialakítása, vagy a meglévő és jóváhagyott biztonsági terület átalakítása esetén a rejtjelfelügyelő által előkészített dokumentációt a BVOP biztonsági vezetője nyújtja be az NBF-nek engedélyeztetésre.

18.9  A rejtjeltevékenység végzésére szolgáló helyiségek fizikai biztonsági környezetének követelményeknek megfelelő kialakítását követően az "Adatkezelési engedély" beszerzésének NBF-nél történő kezdeményezése a biztonsági vezető feladata.

***19.  Munkaidőn túli biztonsági feladatok***

19.1  A rejtjeltevékenységet folytató személyek kötelesek gondoskodni a munkavégzés befejezésekor a rejtjelanyagok és minősített anyagok biztonsági tárolóban történő elhelyezéséről, annak zárásáról, a kulcsok kulcsdobozban történő elhelyezéséről és a 24 órás ügyeleti szolgálat részére történő leadásáról. Adminisztratív zónán belül, zárható irodabútorban csak, "Korlátozott terjesztésű" minősítési szintű irat tárolható.

19.2  A biztonsági terület elhagyását megelőzően meg kell bizonyosodni a nyílászárók megfelelő zártságáról, és a vagyonvédelmi rendszer "élesítéséről".

19.3  A biztonsági területre történő be- és kilépés a telepített beléptető rendszer használata mellett történik.

19.4  A minősített adatot tartalmazó adathordozókat munkaidőn kívül a biztonsági területen belül lévő zárt tárolóban kell elhelyezni.

19.5  A biztonsági terület a szervezet biztonsági szabályzatában előírtak szerint a 24 órás ügyeleti szolgálatnál végződtetett riasztás jelző berendezés működésbe lépése esetén a szolgálatban lévő technikai rendszerkezelő, a biztonsági főfelügyelő a zárt láncú kamerarendszeren keresztül ellenőrzi a biztonsági terület környezetét, intézkedik a reagáló erő (szolgálatban lévő kijelölt biztonsági felügyelők) helyszínre történő kivonulására, és ezzel egyidejűleg kiértesíti a biztonsági tisztet. Incidens esetén a biztonsági tiszt kiértesíti a biztonsági vezetőt.

***20.  Kulcsok, kódok védelme***

20.1  A biztonsági terület napi be és kiléptetéséhez, valamint a biztonsági területen belüli zárt tárolók zárásához szükséges kulcsait a felhasználó a 24 órás ügyeleti szolgálatnak köteles leadni a munkaidőn túl, negatív pecsétnyomóval lezárt kulcsdobozban. A tartalék kulcsokat és belépési kódokat, és fel nem használt azonosító kártyákat a biztonsági szabályzatban előírtak szerint a 24 órás ügyeleti szolgálatnál elhelyezett zárt tárolóban kell elhelyezni. Az akkreditált tárolóhoz a biztonsági vezető férhet hozzá, melynek kulcsát a külön kulcsdobozban kell elhelyezni a 24 órás ügyeleti szolgálatnál.

20.2  A kód-, vagy számkombinációt az alábbi esetekben kell megváltoztatni:

* 1. üzembe helyezés után közvetlenül;
  2. karbantartás, javítás után;
  3. személyi állomány változásakor
  4. illetéktelen felnyitás vagy annak gyanúja esetén;
  5. a számkombinációk kompromittálódása vagy annak gyanúja esetén;
  6. vészhelyzeti vagy tartalék kulccsal, illetve kódokkal történő felnyitás után;
  7. kötelezően 6 havonta, ha az ezt megelőző hat hónapban más okból nem történt megváltoztatás

20.3  A kód-, vagy számkombináció megváltoztatását az erre a célra felfektetett kódcsere nyilvántartó könyvben kell írásban rögzíteni.

***21.  Személyek beléptetése, személyi tulajdonú tárgyak bevitele***

21.1  A rejtjelanyagok tárolására, őrzésére, valamint rejtjelző eszközök működtetésére szolgáló helyiségbe munkaidőben az oda beosztottakon kívül más személyek csak akkor léphetnek be, ha ott-tartózkodásukat és tevékenységüket a helyiségbe állandó és önálló belépési jogosultsággal rendelkező személy felügyeli. A rendelkezés nem érinti az önálló belépési jogosultsággal - irányítási és felügyeleti joggal - rendelkező személyek belépési jogosultságát.

21.2  A biztonsági területre látogatás, takarítás és egyéb okból belépő személyek csak az arra jogosult személy kísérete mellett léphetnek be. A belépéseket a belépéseket nyilvántartó könyvben kell rögzíteni. A belépők nyilvántartását a biztonsági szabályzatban előírt tartalommal kell vezetni.

21.3  A biztonsági területre hang- és képrögzítő eszközöket, ide értve a mobil telefont is, tilos bevinni. Ezeket az eszközöket az objektumba való belépéskor az adminisztratív zóna határán lévő kapus szolgálatnál az erre a célra rendszeresített egyedi tárolókban kell elhelyezni, vagy az érintett személy adminisztratív zónán belül zárt, a fogvatartottaktól elzárt irodahelyiségében.

21.4  A biztonsági területről a rendszer részét képező eszközök, perifériák, alkatrészek, vagy egyéb kiegészítők a rendszerbiztonsági követelmények dokumentumban előírt biztonsági szabályok szigorú betartása mellett vihetők ki (munkanapló, elektronikus adathordozók nyilvántartásába történő rögzítés mellett), a biztonsági vezető előzetes engedélye alapján.

21.5  A rejtjelző eszközök és rendszerelemek vonatkozásában fokozottan érvényesíteni kell a szükséges ismeret elvét, ennek érdekében a minősített adat megismerésére nem jogosult, és a rejtjelző eszközre rejtjel-felhasználási engedéllyel nem rendelkező személyek jelenlétében a rendszert üzemeltetni tilos. A rejtjelző eszközök javítási időszakában hozzáférési jogosultsággal nem rendelkezőknek a helyiségbe való beléptetése tilos.

21.6  A biztonsági területen lévő berendezési tárgyak az akkreditációs dokumentációban rögzített elhelyezéssel és mennyiséggel használhatóak, ettől történő eltérése (csere, bővítése, pótlás stb.) csak a biztonsági vezető előzetes engedélye alapján történhet.

**V. Adminisztratív biztonság**

22.  A rejtjeltevékenységet folytató büntetés-végrehajtási szervek a rejtjelanyagok nyilvántartására, felügyeletére, elosztására és megsemmisítésére elkülönített ügyviteli rendszert hoznak létre és működtetnek a minősített adatok kezelésére szolgáló ügyviteli rendszerükön belül. A rejtjelügyvitel és a rejtjelanyag-nyilvántartás (a továbbiakban: rejtjelügyvitel) szervezet-specifikus, ezért a rejtjeltevékenységet folytató büntetés-végrehajtási szervek Biztonsági Szabályzatában kerül meghatározásra a rejtjeltevékenység adminisztratív struktúrája, igazodva a minősített adatok kezeléséhez rendelt adminisztratív biztonsági előírásokhoz, az abban előírt iratkezelési segédletek használata mellett.

23.  A rejtjelanyagok nyilvántartását és elosztását a megfelelő személyi biztonsági tanúsítvánnyal és rejtjel-hozzáférési engedéllyel rendelkező, kiképzett és vizsgázott kinevezett titkos ügykezelő (TÜK) végzi.

24.  A rejtjeltevékenységgel kapcsolatos ügyvitelt működtetésének alapelvei:

* 1. zárja ki a rejtjeltevékenységhez kapcsolódó iratok és adatok illetéktelen személyek által történő hozzáférését, betekintését, vagy megismerését,
  2. biztosítsa a rejtjelanyagok (rejtjelző eszközök, rejtjelkulcsanyagok és dokumentáció) személyhez kötöttségét, elkülönítését és nyomon követhetőségét
  3. tegye lehetővé a rejtjelbiztonság veszélyeztetése vagy megsértése esetén a felelősség megállapítását.

25.  A rejtjeltevékenységgel kapcsolatos, a rejtjeltevékenységet folytató büntetés-végrehajtási szervek biztonsági szabályzatában előírt iratkezelési segédleteket elkülönített tároló helyen kell tárolni.

26.  A "kezelő pont" BVOP főnyilvántartásához kapcsolódó önálló szak-iratkezelést végez. A rejtjelanyagok nyilvántartására és tárolására szolgáló "kezelő ponton" a Rejtjel alapnyilvántartó könyvét, a rejtjelző eszközöket, a rejtjelkulcsokat elkülönítetten kell kezelni és tárolni.

27.  **A rejtjelügyvitel feladatait végző titkos ügykezelő felelős**:

* 1. A nyilvántartásában szereplő rejtjelanyagok kezeléséért, elvesztésének, vagy lehetséges fizikai kompromittálódásának megelőzésért.
  2. A rejtjelanyagok kizárólag a megfelelő jogosultságokkal rendelkező és munkaköri feladataikhoz előírt személyek részére történő kiadásáért, a részükre átadott rejtjelanyagok helyes kezelésével és biztonsági felügyeletével kapcsolatos felelősségükről való tájékoztatás végrehajtásáért.
  3. A rejtjelanyag nyilvántartás és a hozzá kapcsolódó iratkezelési segédletek, amelyek tartalmazzák a nyilvántartásában szereplő rejtjelanyag érvényben lévő és korábban keletkezett - beleértve a rejtjelanyagok helyére, vagy rendelkezésére vonatkozó - nyilvántartások kezeléséért.
  4. A nyilvántartásában szereplő rejtjelanyagok fizikai leltározásának végrehajtásáért, a követelményeknek megfelelő nyilvántartási jelentések elkészítéséért és felterjesztéséért.
  5. A rejtjelanyagok tervezett és vészhelyzeti megsemmisítésének, vagy rendelkezésének végrehajtásáért.
  6. Az első alkalommal megküldött rejtjelanyag-küldemény tartalmának feladó részére történő visszaigazolásáért.
  7. A rejtjelanyag biztonsági védőcsomagolásának átvétel, leltározás során, valamint használatbavétel előtti - a rejtjelanyag integritásának biztosítása céljából történő - ellenőrzéséért.
  8. A meglévő követelmények módosításairól, vagy bármilyen új követelmény megjelenéséről való tájékozottságért.
  9. A kulcsanyagok, manuális rejtjelző rendszerek, kiadványok és egyéb minősített dokumentumok átvétele, felhasználótól történő visszavétele, továbbítása, vagy megsemmisítése esetén az előírt lapszám-ellenőrzések végrehajtásáért. A lapszám-ellenőrzéseket a rejtjelanyag-nyilvántartás személyében bekövetkező változás esetén, valamint a lapcserével járó módosítások, vagy kiegészítések esetén végre kell hajtani. A nyilvántartásban szereplő kiadványok, minősített dokumentumok lapszám-ellenőrzését leltározáskor évente, tételes ügyviteli ellenőrzéskor végre kell hajtani.
  10. A rejtjelanyagok átvételre jogosult rejtjelanyag-nyilvántartók, vagy különleges felhasználók részére történő kiadásáért, vagy továbbításáért. Minősített anyag esetén meg kell győződni az átvevő személy minősítési szintnek megfelelő jogosultságáról (személyi biztonsági tanúsítvány, felhasználói engedély, rejtjel-hozzáférési engedély). A rejtjelanyag kiadása, továbbítása esetén a rejtjelanyagot átvevő személy (az átvevő rejtjelanyag-nyilvántartó rejtjelanyagainak nyilvántartásért felelős személy) aláírása ellenében történhet. A belső-átadókönyvön (kézi utalványon) aláíró felhasználót ki kell oktatni a rejtjelanyag visszavételéig tartó megőrzési felelősségéről. Amennyiben a felhasználónak meg kell semmisítenie a részére átadott rejtjelanyagot, a felhasználót ki kell oktatni a megsemmisítéssel szemben támasztott követelményekről.
  11. Azon szervezeti eljárások kezdeményezéséért, amelyek arra irányulnak, hogy a rejtjelanyagokat belső átadó könyvön (kézi utalványon) átvevő felhasználók ne tudják elhagyni a szervezetet a részükre átadott rejtjelanyagok visszavétele, vagy megsemmisítése előtt.
  12. A saját rejtjelanyag-nyilvántartásában szereplő minden egyes tétel pontos helyének és általános alkalmazási céljának ismeretéért.
  13. Tűz, elemi csapás és más vészhelyzetekben a rejtjelanyagok védelmére érvényben lévő tervek ismeretéért.
  14. A kulcsanyagok minden egyes tételére vonatkozó szigorú ellenőrzési (felügyeleti) eljárások megvalósításáért, amikor az üzemeltetési körülmények szükségessé teszik, hogy a kulcsanyag átadásra kerüljön váltásos munkarendű személyek (rejtjelző szolgálatok) között.
  15. A rejtjelanyag fizikai kompromittálódásának, elvesztésének, vagy jogosulatlan megsemmisítésének/rendelkezésének, vagy azok gyanúja esetén a rejtjelfelügyelőnek (távollétében a biztonsági vezetőnek, vagy a szervezet vezetőjének) történő azonnali jelentéséért.
  16. A rejtjelanyagot tartalmazó küldemények megfelelő módon történő előkészítésének és elküldésének biztosításáért.
  17. A rejtjelanyagok követelményeknek megfelelő, jóváhagyott módszerekkel történő megsemmisítéséért és a megsemmisítési jegyzőkönyvek elkészítéséért.
  18. Sérült, vagy hibás kulcsanyag, vagy annak gyanúja esetén a rejtjelfelügyelőnek (távollétében a biztonsági vezetőnek, vagy a szervezet vezetőjének) történő jelentéséért, a szabálysértési jelentés felterjesztéséért. Sérült, vagy hibás kulcsanyagot tilos megsemmisíteni! A sérült, vagy hibás kulcsanyag jelentésre kötelezett és a további rendelkezésig a nyilvántartásban kell tartani!
  19. Szervezettől történő távozása, kinevezésének megszűnése előtt a rejtjelanyag-nyilvántartás szabályos átadásáért.

28.  ***Rejtjel alapnyilvántartó könyv***

28.1  A rejtjelügyvitel alapdokumentuma az adott szervezet Főnyilvántartó könyvében nyilvántartásba vett "Rejtjel alapnyilvántartó könyv", amelyben valamennyi iratkezelési-, eszköz-, illetve kulcsnyilvántartási segédletet nyilvántartásba kell venni. Az alapnyilvántartó könyvből adott nyilvántartási számokat a segédletekre rá kell vezetni.

28.2  A szervezet Iratkezelési Szabályzatában meghatározott módon, egyéb nyilvántartások több éven keresztül folyamatosan vezethetők, de azokban rejtjeltevékenységgel kapcsolatos iratokat iktatni nem lehet.

**29.  *A rejtjelanyag-nyilvántartó rendszer iratkezelési segédletei***:

**29.1  *A "kezelő ponton" kötelezően vezetendő iratkezelési segédletek:***

* 1. Iktatókönyv (nemzeti),
  2. Rejtjel-hozzáférési engedélyek,
  3. Kezelői engedélyek,
  4. Rejtjelző helyiségbe állandó belépési engedéllyel nem rendelkező személyek belépése,
  5. Ügykezelői helyettesítési füzet,
  6. Megsemmisítési jegyzőkönyvek nyilvántartása.

**29.2  *Feladatkörtől függően vezetésre megengedett iratkezelési segédletek:***

* 1. Eszköznyilvántartó napló,
  2. Kulcsnyilvántartó napló,
  3. Futárjegyzék,
  4. Belső átadókönyv R2 48. § (2) szerint,

**29.3  *A rejtjeltevékenység során a meghatározott iratkezelési segédleteket kötelezően vezetni kell.***

**30.  *Iktatókönyv***

30.1  Iktatókönyvben kell iktatni a rejtjelző szervhez érkezett, vagy ott keletkezett adathordozókat. Az iktatókönyveket a "Rejtjel alapnyilvántartó könyv"-ben kell nyilvántartásba venni. Az iktatókönyvet a munkaköri leírásban kapott felhatalmazás alapján - a rejtjel-hozzáférési engedéllyel rendelkező és a rejtjelanyagok nyilvántartásáért felelős - titkos ügykezelő (TÜK) hitelesíti.

30.2  A rejtjeltevékenységhez kapcsolódó iratok nyilvántartási számát "R" megkülönböztető jelzéssel kell ellátni (például: R/iktatókönyv száma/főszám - alszám/évszám; R/1/154-4/2014.).

**31.  *Eszköznapló***

31.1  A rejtjelző szerv rejtjelző eszközeinek és a velük azonos elbírálású műszaki-technikai dokumentációk tárolására szolgál. A naplót nyilvántartásba vétele előtt a titkos ügykezelőnek hitelesíteni kell.

32.2  A rejtjelző eszközöket az "Eszköznaplóban" kell nyilvántartásba venni, ahol eszközönként önálló nyilvántartási számot kell adni.

**32.  *Kulcsnapló***

A rejtjelkulcsok nyilvántartását biztosítja, ahol minden kulcssorozatot önálló azonosító adattal kell nyilvántartani és többszörözött kulcs esetén sorszámonként kell kezelni.

**33.  *Kapcsolati tervek***

A kapcsolati terveket és a kapcsolati tervekhez kapcsolódó intézkedéseket a "Rejtjel alapnyilvántartó könyv"-be iktatott "Kapcsolati tervek"-ben kell nyilvántartani.

**34.  *Telepítési jegyzőkönyvek***

A rejtjelző eszközök telepítési jegyzőkönyveit a "Rejtjel alapnyilvántartó könyv"-ben iktatott "Telepítési jegyzőkönyvek"-ben kell nyilvántartani.

**35.  *Rejtjelanyagok továbbítása:***

35.1  A rejtjelző szerveknek, rejtjeltevékenységet végző személyeknek a kiadásra vagy felterjesztésre, illetve visszaküldésre kerülő kulcsanyagokat, műszaki-technikai dokumentációkat, üzemeltetési szabályzatokat szervezeten kívülre futárjegyzékkel, szervezeten belül belső átadókönyvön, vagy más átadóokmányon kell továbbítani illetve átadni. A futárjegyzék és a belső átadó könyv (vagy azonos rovatrendszerrel rendelkező más belső átadó okmány) bizonylati okmányoknak tekintendők, minősítésük az R2 45. § (2) szerint.

35.2  A rejtjelfelügyelő illetékességi körébe tartozó rejtjelzők részére átadandó rejtjelanyagok (rejtjelző eszközök, kulcsdokumentáció és a rejtjeltevékenységhez kapcsolódó egyéb minősített dokumentáció) a rejtjelző szerv nyilvántartásában maradnak. Ebben az esetben a rejtjelző eszközök és a működtetésükhöz szükséges rejtjelanyagok (kulcsanyag, működtetési szabályzat, kezelési utasítás, RF napló, és egyéb minősített iratok, stb.) átadására és visszavételére belső átadókönyv, előadói munkafüzet használata szükséges.

35.3  Rejtjelanyagot tartalmazó küldeményt más rejtjelző szerv részére zárt küldeményként, a titkos ügykezelőn keresztül futárjegyzéken dokumentálva kell továbbítani. A rejtjelanyag nyilvántartó könyvben a továbbítás tényét a titkos ügykezelőnek rögzítenie kell.

35.4  Rejtjelanyagot tartalmazó küldeményt postai úton, futár- vagy csomagküldő szolgálat útján továbbítani tilos!

35.5  Rejtjelanyagot tartalmazó küldemény továbbítása történhet:

* 1. Állami Futárszolgálat-,
  2. rendvédelmi szervek belső futára-,
  3. személyes futár útján.

**VI.  Rejtjelző eszközök szállítása, javítása**

36.  Rejtjelző eszköz szállítására vonatkozó speciális szabályokat az adott rejtjelző eszköz működtetési szabályzatában előírtakhoz igazodva kell az alábbiak szerint végrehajtani.

37.  Rejtjelző eszközt csak kulcsolatlan állapotban szabad szállítani. a szállított csomagok a szállítás időtartama alatt nem ellenőrizhetők és nem bonthatók fel. Tilos az eszközöket az intézet csomagellenőrző berendezés igénybevételével ellenőrizni, a ki- beléptetést az adminisztratív zóna határán a teherkapun keresztül kell lebonyolítani. A szállítást közvetlenül a biztonsági terület épületének környezetéig biztosítani kell abban az esetben is, ha a biztonsági terület bástyafalon belül helyezkedik el.

38.  A rejtjelanyagok (rejtjelző eszközök, rejtjelző eszközökkel kapcsolatos dokumentáció és a rejtjelkulcsok) futárküldeményként, legalább két főből álló állami futárszolgálat, külön személyes futár útján továbbíthatók.

39.  Rejtjelző eszközt, vagy rejtjelző eszköznek minősülő berendezéseket legalább két fő, a működtető vagy a rejtjelfelügyeleti feladatokat ellátó szervezet állományába tartozó személyes futár szállíthatja. A futárok egyikének a rejtjelző eszközre érvényes rejtjel-hozzáférési engedéllyel kell rendelkeznie.

40.  Rejtjelző eszközök hivatalos állami, vagy személyes futár, sérülésmentes szállítás biztosítására és az illetéktelen hozzáférést megakadályozására szolgáló csomagolással-, valamint a rejtjelző szakanyagokra meghatározott kezelési jelzéssel és címzéssel ellátva továbbíthatók. Belföldön a futárszolgálat útján továbbításra kerülő, a rejtjelző szervnél iktatott (nyilvántartott) küldemények csomagolásán fel kell tüntetni a "Rejtjelző szerv s. k. felbontásra!" kezelési jelzést és a "Baleset esetén vagy rendkívüli helyzetben csak a küldő szerv bonthatja fel!" figyelmeztetést.

41.  Rejtjelző eszköz és a működtetéséhez szükséges kulcsanyagok, valamint ezek kísérőlapjai egymástól elkülönítetten csomagolva szállíthatók.

42.  Rejtjelző eszköz javítását csak a gyártó, illetve az NBF által arra feljogosított szervezet végezheti. Javítás során a gyártó jogosult a rejtjelző eszközt saját szervizébe szállítani cserekészülék biztosítása mellett. Köteles a szállítás során biztosítani az azzal kapcsolatos korlátozó intézkedések betartását, ide értve a személyi feltételeket is.

43.  Rejtjelző eszközt - a javításra jogosult szervezet kijelölt körletén kívül - megbontani és azon bármilyen szerelési, javítási tevékenységet végezni szigorúan tilos!

44.  Rejtjelző eszköz cseréjéről és javításba adásáról a rejtjelfelügyelet köteles intézkedni. Javításba adásakor a rejtjelző eszközzel együtt át kell adni a rejtjelző eszköz törzskönyvét a javító szervezetnek, amely a szükséges bejegyzéseket rögzíti benne.

**VII.  Ellenőrzés**

**45.  *A rejtjelfelügyelő ellenőrzése***

45.1  A rejtjelfelügyelő a szakmai irányítási és felügyeleti jogkörében az ellenőrzési tervben rögzítettek szerint (a rejtjeltevékenység minden területét és biztonsági aspektusát értékelő) átfogó szakellenőrzést, célellenőrzést, témavizsgálatot végez a BVOP éves ellenőrzési tervében rögzítettek szerint. Az ellenőrzéséről jegyzőkönyvet vesz fel, amelyet tájékoztatás és - szükség esetén - intézkedés kezdeményezése céljából a BVOP biztonsági vezetője útján bemutat az országos parancsnoknak.

45.2  A rejtjelfelügyelői ellenőrzés kiterjed a rejtjelanyagokra, - különös tekintettel a rejtjelző eszközökre és kulcsdokumentációra, az azokhoz történő hozzáférésekre - a TÜK és a rejtjelzési felelősök tevékenységére, valamint a rejtjelző eszközök működtetésére és biztonsági felügyeletére.

45.3  A rejtjeltevékenységgel kapcsolatos iratok és eszközök (rejtjelanyagok) tételes ellenőrzését évente egy alkalommal a rejtjeltevékenységet folytató büntetés-végrehajtási szervek biztonsági vezetőinek kell végrehajtani és arról jegyzőkönyvet kell felvenni. Az ellenőrzés eredményét a BVOP biztonsági vezetője, az NBF részére készített, a büntetés-végrehajtási szervezet éves rejtjeltevékenységéről szóló tájékoztatóban rögzíti.

45.4  Az ellenőrzés megkezdése előtt az ellenőrzésben érintetteket az ellenőrzés előtt legalább 10 nappal értesíteni kell, kivéve, ha ez az ellenőrzés sikerét veszélyeztetné.

**46.  *A Nemzeti Biztonsági Felügyelet hatósági ellenőrzése***

46.1  A NBF jogállásának, rendeltetésének és hatósági feladatainak keretén belül - a R1. 4.§ (3) bekezdés b) pontja, valamint az 54.§ (1) bekezdése alapján, a BVOP biztonsági vezetőjének előzetes tájékoztatása mellett - jogosult a rejtjeltevékenység hatósági ellenőrzésére.

46.2  A hatósági ellenőrzés eljárási szabályait és a hatósági ellenőrzés alapján tehető intézkedéseket a közigazgatási hatósági eljárás és szolgáltatás általános szabályairól szóló 2004. évi CXL. törvény (Ket.) 87-94.§-ai tartalmazzák.

**VIII. Eljárás a rejtjelbiztonság veszélyeztetése esetén**

47.  A rejtjeltevékenységgel érintett állománnyal ismertetni kell a rejtjeltevékenységgel összefüggő és jelentésre kötelezett eseményeket és a hozzájuk kapcsolódó intézkedéseket, amelyek megismerésére és tudomásul vételére vonatkozó nyilatkozatot írásban kell rögzíteni.

48.  A rejtjelanyagok kompromittálódása egy olyan esemény eredménye, amely lehetővé teszi jogosulatlan személyek részére, hogy információhoz jussanak a rejtjeles kommunikációról, vagy a rejtjeles kommunikáció útján.

49.  A rejtjelbiztonsági események körébe az alábbiak tartoznak:

* 1. a rejtjelző eszközök, kulcsok, valamint azokkal azonos elbírálás alá tartozó anyagok, iratok hiánya, vagy illetéktelen személyek által történő megismerése,
  2. a biztonsági-, az üzemeltetési- vagy a kulcsdokumentáció felhasználási szabályainak súlyos megsértése,
  3. rejtjelző eszközök felbontás elleni védelmére alkalmazott biztonsági címke, vagy indikátor funkciójú alkatrész olyan sérülése, melyet jogosulatlan személynek a rejtjelző eszköz megbontására irányuló látható és bizonyíthatóan szándékos cselekedete okozott.

50.  A biztonsági előírások súlyos megsértésének minősül:

* 1. a rejtjelzéshez biztosított kulcsok érvényességi időtől eltérő, engedély nélküli, vagy ismételt felhasználása,
  2. rejtjelzéssel nem védett kulcs nyílt formátumban elektronikus csatornákon történő továbbítása,
  3. a biztonsági, védelmi, vagy blokkoló rendszer előírt ellenőrzésének elmulasztása, tiltott kikapcsolása, vagy szándékos rongálása,
  4. a még le nem járt érvényességű rejtjelkulcsok engedély nélküli szándékos törlése, vagy megsemmisítése,
  5. rejtjelző eszközök minősített adatairól illetéktelen személyek részére adott tájékoztatás,
  6. a rejtjelző eszköz működtetési szabályzatában, vagy javítási utasításában előírt biztonsági szabályok megsértése.

51.  A rejtjeltevékenységgel kapcsolatos jelentésre kötelezett események kategóriái:

* 1. Kriptográfiai események
  2. Személyi események
  3. Fizikai események

51.1  Kriptográfiai események:

* 1. a rejtjelzők (rejtjelzési felelős vagy TÜK), vagy felhasználók által elkövetett hibák,
  2. a rejtjelző eszközök hibái,
  3. kompromittálódott, lejárt, sérült, vagy korábban használt és ismételt felhasználásra nem engedélyezett kulcsanyag használata,
  4. nem megfelelő sorozatú kulcsanyag, vagy a kulcsanyag érvényességi idő előtti használata a felügyeleti szerv előzetes engedélye nélkül,
  5. nem a kulcsgyártásra jogosult szervezet által gyártott, vagy másolt kulcsanyag használata,
  6. a kulcsanyag rendeltetésével ellentétes használata (pl. teszt kulcsok alkalmazása működő rejtjeles hálózaton, vagy egy kulcs használata több különböző típusú rejtjelző eszközön),
  7. a kulcsanyag érvényességi idejének jogosulatlan meghosszabbítása,
  8. a rejtjelző eszköz hibája, vagy meghibásodása következtében minősített adatok nem szándékos nyílt szövegű adása.

51.2  Személyi események:

* 1. azok a rejtjelanyagokhoz hozzáféréssel rendelkező személyeket érintő cselekmények és körülmények, amelyek a rejtjelanyagok biztonságát veszélyeztetik, vagy veszélyeztethetik,
  2. rejtjelnyilvántartások szándékos hamisítása.
  3. rejtjelanyaggal kapcsolatos információ jogosulatlan felfedése, nyilvánosságra hozatala, vagy jogosulatlan személyek által ilyen információ felfedésére irányuló kísérletek,
  4. A rejtjelanyagokhoz hozzáféréssel rendelkező személy jogosulatlan távolmaradása.

51.3  Fizikai események:

* 1. a fizikai rendkívüli események számít a rejtjelanyag, vagy annak felügyeletének elvesztése, a rejtjelanyag zsákmányolása, visszaszerzése mentéssel, jogosulatlan felnyitás, betekintés, hozzáférés, vagy a rejtjelanyagot potenciális kockázatnak kitevő fényképezés,
  2. rejtjelanyag, vagy azzal azonos elbírású anyag (például elszámolás köteles rejtjelző eszköz, kulcs szegmens, vagy manuális rejtjelző rendszer lapjai) elvesztése,
  3. rejtjelanyaghoz történő jogosulatlan hozzáférés, beleértve az olyan személy, vagy felhasználó által történő hozzáférést is, akiről tévesen feltételezték, hogy rendelkezik megfelelő személyi biztonsági tanúsítvánnyal,
  4. rejtjelanyag biztonsági területen kívüli felügyelet nélkül hagyása, ahol jogosulatlan személyek hozzáférhettek,
  5. rejtjelanyag előtalálása az előírt rejtjelanyag-nyilvántartó, vagy a biztonsági terület határain kívül,
  6. rejtjelkulcs érvényességi idő előtti eltávolítása a biztonsági védőcsomagolásából, vagy a biztonsági védőcsomagolás jogosulatlan eltávolítása,
  7. rejtjelanyag szabálytalan csomagolása, továbbítása, vagy átvétele sérült belső csomagolással,
  8. rejtjelanyag jogosulatlan másolása, sokszorosítása vagy fényképezése,

51.3.1  A rejtjelző (eszköz) rendszer felnyitását, vagy a rejtjelző (eszközbe) rendszerbe történő behatolást az NBF részére azonnali jelenteni kell a BVOP biztonsági vezetője útján.

51.3.2  Azok a személyek, akik a rejtjelző eszközökre, a rejtjeltevékenységre vonatkozó előírások megsértését, azokkal összefüggő szabálytalanságot, rendellenességet észlelnek, vagy arról tudomást szereznek, kötelesek azokat jelenteni a rejtjelfelügyelőnek a rejtjeltevékenységet folytató büntetés-végrehajtási szerv biztonsági vezetője útján.

**IX.  Záró rendelkezések**

A rejtjeltevékenységet folytató büntetés-végrehajtási szervek vezetői kötelesek gondoskodni arról, hogy jelen szabályzatban foglaltakat a hatálya alá tartozó személyek teljes egészében megismerjék.